Ariana Grande

1993 – 2008: Detstvo a začiatok kariéry

Ariana sa narodila v Boca Raton na Floride. Je dcérou Joan Grande, šéfky spoločnosti Hose-McCann Communications a Edwarda Buteru, ktorý vlastní grafickú firmu. Jej meno bolo inšpirované princeznou Orianou z Kocour Felix (1959). Má talianskych predkov. Má nevlastného bratra Frankieho, ktorý mal desať rokov, keď sa narodila Ariana. Stal sa hercom a producentom. Jej rodičia sa presťahovali do New Yorku, keď jej matka bola tehotná. Keď mala Ariana 8 alebo 9 rokov, jej rodičia sa rozviedli.
V detstve vystupovala v detskom divadle Fort Lauderdale Children's Theatre, kde si zahrala svoju prvú rolu Annie, tiež sa objavila v muzikáloch Čarodejník z krajiny Oz a Kráska a zviera. V ôsmich rokoch vystupovala na zájazdovej lodi s orchestrom. Navštevovala Pine Crest School a North Broward Preparatory School.
V roku 2008 si zahrala vedľajšiu rolu roztlieskavačky Charlotte v broadwayskom muzikáli 13. Za rolu získala cenu National Youth Theatre Association Award.

2009 – 2012: Prielom s Nickelodeonom

V roku 2009 sa zúčastnila konkurzu do televízneho seriálu stanice Nickelodeon, V ako Victoria (Victorious) v New Yorku, spoločne so svojou kamarátkou z muzikálu 13, Elizabeth Gillies. Bola obsadená do roly Cat Valentine, spolužiačky hlavnej protagonistky Tori Vegy (Victoria Justice), zatiaľ čo Elizabeth získala rolu „zlého dievčaťa“ Jade West. Kvôli role si musela prefarbiť vlasy načerveno, pretože producent Dan Schneider nechcel, aby celé obsadenie seriálu malo hnedé vlasy a tiež by sa mohli hodiť k povahe Cat. Seriál začali natáčať v októbri 2009 a premiéru mal 27. marca 2010, ktorú sledovalo 5,7 miliónov divákov. Druhá séria mala premiéru 2. apríla 2011 s počtom 6,2 miliónov divákov, čo bola najsledovanejšia časť seriálu vôbec. V roku 2010 stvárnila rolu Miriam v muzikáli Cuba Libre, ktorú napísala a produkovala skladateľka, Desmond Child.
Po prvej sérii seriálu sa Ariana chcela venovať hudbe a tak v auguste 2010 začala pracovať na svojom debutovom albume. Prvýkrát sa jej pesnička „Give It Up“ objavila na soundtrackovom albume Victorious Music from the Hit TV Show v auguste 2011. Pri natáčaní seriálu natočila niekoľko nahrávok, cover verzií od Adele, Whitney Houston a Mariah Carey na svoj účet na YouTube. V roku 2011 požičala svoj hlas víle Diaspro do animovaného seriálu stanice Nickelodeon, Winx Club. Po prvej sérii bola preobsadená Cassandrou Morris.
Druhý soundtrackový album Victorious 2.0 bol vydaný 5. júna 2012 ako EP. Po tretej sérii seriálu V ako Victoria bolo oznámené, že seriál nebude predĺžený. Finálna epizóda bola odvysielaná 2. februára 2013. V auguste magazín EW potvrdil, že stanica Nickelodeon chystá spin-off seriálov iCarly a V ako Victoria s Arianou a Jennette McCurdy v hlavných úlohách. Sitcom bol nazvaný Sam & Cat. Seriál bol však po prvej sérii zrušený. Tretí a posledný soundtrackový album Victorious 3.0 bol vydaný 6. novembra 2012.

2013 – 2014: Yours Truly a My Everything

Svoj debutový album Yours Truly vydala 30. augusta 2013. V septembri 2013 debutoval ako číslo 1 v rebríčku Billboard 200. Prvý singel s názvom „The Way“, na ktorom spolupracovala s Mac Millerom a Pittsburghom, debutoval ako číslo 10 v rebríčku Billboard. Druhý singel „Baby I“ debutoval na čísle 21. Na treťom singli „Right There“ spolupracovala s Detroitom a rapperom Big Seanom. Singel sa dostal na číslo 84. 

V roku 2013 si zahrala vo filme Swindle ako Amanda Benson, po boku Jennette McCurdy. Film mal premiéru na stanici Nickelodeon v auguste. V ten istý mesiac naspievala duet s Nathanom Sykesom zo skupiny The Wanted, „Almost Is Never Enough“. Pripojila sa k Justinovi Bieberovi na jeho turné, Believe Tour, kde si zaspievala na troch šou. V roku 2013 vyhrala cenu American Music Award v kategórii „Umelec roka“. V decembri 2013 vydala vianočné EP s názvom, Christmas Kisses.
V januári 2014 začala pracovať so skladateľom Ryanom Tedderom a s producentmi Bennym Blancom a Maxom Martinom na druhom štúdiovom albume. V ten istý mesiac získala cenu People's Choice Award v kategórii „Najobľúbenejší prelomový umelec“. V marci 2014 vystúpila v Bielom dome na koncerte „Women In Soul: Performance at the White House“.
Svoj druhý album My Everything vydala 25. augusta 2014. Album sa dostal na číslo jeden v rebríčku Billboard 200. Prvý singel „Problem“, na ktorom spolupracovala s austrálskou rapperkou Iggy Azaleou sa umiestnil na treťom mieste rebríčku vo Veľkej Británii, postupne sa však vyšplhal na 1. miesto. Na druhom singli s názvom, „Break Free“ spolupracovala s nemeckým hudobníkom a producentom Zeddom a umiestnil na 4. mieste rebríčku Billboard Hot 100. Získala cenu MTV Video Music Award za videoklip k piesni „Problem“ v kategórii „Najlepší popový videoklip“. Spoločne s Jessie J a rapperkou Nicki Minaj naspievala pieseň „Bang Bang“, ktorá debutovala na 3. mieste amerického rebríčku a stala sa tak jej treťou piesňou v rebríčku Billboard Hot 100 v tom istom týždni. Tretí singel z albumu, „Love Me Harder“, na ktorom spolupracovala s umelcom The Weeknd debutoval na čísle 7. V novembri 2014 sa pripojila k pesničke od Majora Lazera, „All My Love“, ktorá bola vydaná ako singel zo sountrackového albumu k filmu Hry o život: Drozdajka 1 (Hunger Games: Mockingjay part 1). V novembri vydala vianočnú pieseň „Santa Tell Me“. Neskôr vydala piaty singel z albumu My Everything s návom „One Last Time“, ktorý dosiahol číslo 13 v rebríčku Billboard Hot 100. Do apríla 2015, album predal v Spojených štátoch viac ako 600 tisíc kópií.

2015: Turné, Scream Queens a Dangerous Woman

Na začiatku roku 2015 sa vydala na turné, The Honeymoon Tour po Severnej Amerike a Európe s niekoľkými koncertmi aj v Ázii a Južnej Amerike. Turné malo 25 predstavení, predalo sa 290 699 lístkov a zarobilo 14 miliónov. Pre úspech bolo turné predĺžené na 90 koncertov a skončilo sa v októbri 2015.
Ariana pracovala na svojom treťom štúdiovom albume, Dangerous Woman, ktorý predbežne nazvala Moonlight. Prvú skladbu, „Moonlight“ napísala s Victoriou Monet. Prvý singel z albumu, „Focus“ vyšiel v októbri 2015 a debutoval na siedmej priečke rebríčku Hot 100. Do marca 2016 mal na YouTube oficiálny videoklip k piesni viac ako 400 miliónov pozretí.  V decembri 2015 vydala svoje druhé EP s názvom Christmas & Chill. Album debutoval na 34. priečke rebríčku Biillboard 200 a na 3. priečke Billboard's Holiday Album.
20. mája 2016 vydala svoj tretí štúdiový album Dangerous Woman.
22. mája 2017 sa po skončení jej koncertu odpálil v Anglicku atentátnik, ktorý zabil 22 ľudí a viac ako 100 zranil.